b'\n_START_ARTICLE_\nGran forat blau\n_START_SECTION_\nExploraci\xc3\xb3\n_START_PARAGRAPH_\nAquest clot va ser conegut gr\xc3\xa0cies a Jacques-Yves Cousteau, que va declarar aquest lloc com un dels deu millors punts de busseig del m\xc3\xb3n. El 1971, Cousteau va portar el seu vaixell, el Calypso, al sot per calcular-ne la profunditat. Les investigacions d\'aquesta expedici\xc3\xb3 van confirmar l\'origen del sot sobre la base de t\xc3\xadpiques formacions de pedra calc\xc3\xa0ria c\xc3\xa0rstica, formades abans de l\'elevaci\xc3\xb3 del nivell de la mar en almenys quatre etapes, deixant sortints amb profunditats de 21, 49 i 91 metres. Es van recuperar estalactites de coves submergides, cosa que en confirma la formaci\xc3\xb3 pr\xc3\xa8via sobre el nivell del mar. Algunes d\'aquestes estalactites es troben fora de la vertical de 10\xc2\xb0 i -13\xc2\xb0, en una orientaci\xc3\xb3 coherent, cosa que indica que tamb\xc3\xa9 hi ha hagut algun moviment geol\xc3\xb2gic i una inclinaci\xc3\xb3 de la plataforma subjacent, seguit per un llarg per\xc3\xadode en el pla actual.\n_START_SECTION_\nTurisme\n_START_PARAGRAPH_\nAquest lloc \xc3\xa9s popular entre els bussos recreatius, que s\xc3\xb3n atrets per l\'oportunitat de bussejar en aig\xc3\xbces cristal\xc2\xb7lines i trobar-se amb diverses esp\xc3\xa8cies de peixos, que inclouen els neros gegants, els taurons nodrissa i diversos tipus de taurons com el taur\xc3\xb3 dels esculls del Carib i el taur\xc3\xb3 de punta negra. Altres esp\xc3\xa8cies de taurons, com el taur\xc3\xb3 toro i el taur\xc3\xb3 cap de martell, s\'hi han vist, per\xc3\xb2 no gaire sovint. En general, els viatges de busseig al gran forat blau s\xc3\xb3n excursions d\'un dia complet, que inclou submergir-se en el forat blau i dues capbussades en els esculls propers. Coves de formaci\xc3\xb3 similar, com la del gran forat blau, s\xc3\xb3n ben conegudes a les costes de Belize, i a la pen\xc3\xadnsula de Yucat\xc3\xa1n, on s\xc3\xb3n coneguts com a "cenotes".'